
RAPORT

              asupra propunerii legislative pentru modificarea şi completarea     Ordonanţei de urgenţă a Guvernului nr.43/2002 privind Direcţia Naţională Anticorupţie
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Ordonanţei de urgenţă a Guvernului nr.43/2002 privind Direcţia Naţională Anticorupţie, trimisă cu adresa  Pl-x 24 din 27 februarie 2008, înregistrată sub nr. 31/146 din 27 februarie 2008.    
Potrivit prevederilor art. 75 din Constituţia României, republicată, şi ale art.92 alin. (8) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este prima Cameră sesizată.

Consiliul Legislativ a avizat negativ iniţiativa legislativă, conform avizului nr. 1847 din 29 noiembrie 2007.

Guvernul, prin punctul de vedere transmis cu adresa nr. 3350 din            13 decembrie 2007, nu susţine adoptarea acestei propuneri legislative. 
Consiliul Superior al Magistraturii a avizat negativ iniţiativa legislativă, conform Hotărârii nr. 175 din 21 februarie 2008 a Plenului Consiliului  Superior al Magistraturii.

Iniţiativa legislativă supusă dezbaterii are ca obiect de reglementare modificarea şi completarea Ordonanţei de urgenţă a Guvernului nr. 43/2002 privind Direcţia Naţională Anticorupţie, în sensul instituirii a două noi atribuţii pentru această instituţie, constând în verificarea procesului de privatizare şi post-privatizare, respectiv verificarea concesionării anumitor categorii de bunuri proprietate publică. Totodată, se propune modificarea art. 5 alin. (1), în sensul înfiinţării prin lege a două dintre secţiile Direcţiei Naţionale Anticorupţie, spre deosebire de celelalte secţii ale direcţiei care se înfiinţează şi se desfiinţează prin ordin al procurorului şef al Direcţiei Naţionale Anticorupţie. 
  În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 11 martie 2008. La lucrările Comisiei a participat, în calitate de invitat, din partea Ministerului Justiţiei, doamna  Carmen Necula – consilier juridic.


 În urma examinării iniţiativei legislative şi a opiniilor exprimate de către membrii Comisiei şi de către invitat s-a constatat că adoptarea iniţiativei legislative nu se justifică întrucât propunerea de completare a art. 3 alin. (1) cu două noi litere, lit.f1) şi f2), în sensul instituirii a două noi atribuţii în sarcina Direcţiei Naţionale Anticorupţie, vizând verificarea procesului de privatizare şi                  post-privatizare, respectiv verificarea concesionării anumitor categorii de bunuri proprietate publică, contravine dispoziţiilor art. 131 din Constituţia României, republicată. Potrivit acestor prevederi atribuţiile Ministerului Public privind reprezentarea intereselor generale ale societăţii şi apărarea ordinii de drept, precum şi a drepturilor şi libertăţilor cetăţenilor se exercită în cadrul activităţii judiciare. Aceste dispoziţii constituţionale nu pot fi interpretate în sensul posibilităţii instituirii, în sarcina Ministerului Public, prin Direcţia Naţională Anticorupţie, a unor atribuţii vizând verificarea anumitor activităţi, funcţie specifică autorităţilor din sfera executivului, dar şi a Curţii de Conturi. 
Pe de altă parte, competenţa de a efectua urmărirea penală în cazul infracţiunilor săvârşite în cadrul procesului penal de post-privatizare sau în legătură cu concesionarea anumitor bunuri proprietate publică aparţine Direcţiei Naţionale Anticorupţie numai dacă infracţiunile sunt dintre cele prevăzute în Legea                nr. 78/2000 şi dacă sunt săvârşite în condiţiile prevăzute la art. 13 din Ordonanţa de urgenţă a Guvernului nr. 43/2002.
Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea  propunerii legislative legislativă pentru modificarea şi completarea Ordonanţei de urgenţă a Guvernului nr.43/2002 privind Direcţia Naţională Anticorupţie.

Din numărul total de 28 membri ai Comisiei juridice, de disciplină şi imunităţi au participat la dezbateri 15 deputaţi.

În raport cu obiectul şi conţinutul său, propunerea legislativă face parte din categoria legilor organice. 

                          PREŞEDINTE,                                           SECRETAR,

                         Sergiu ANDON                                         George BĂEŞU
      Consilier,

Nicoleta Grecu

